CELEX: 62021CN0653
Language: et
Date: 2021-10-27 00:00:00
Title: Kohtuasi C-653/21: Eelotsusetaotlus, mille on esitanud Conseil d’État (Prantsusmaa) 27. oktoobril 2021 – Syndicat Uniclima versus Ministre de l’Intérieur

24.1.2022   
            
            
               ET
            
            
               Euroopa Liidu Teataja
            
            
               C 37/15
            
         
      Eelotsusetaotlus, mille on esitanud Conseil d’État (Prantsusmaa) 27. oktoobril 2021 – Syndicat Uniclima versus Ministre de l’Intérieur
      (Kohtuasi C-653/21)
      (2022/C 37/21)
      Kohtumenetluse keel: prantsuse
      
         Eelotsusetaotluse esitanud kohus
      
      Conseil d’État
      
         Põhikohtuasja pooled
      
      
         Kaebaja: Syndicat Uniclima
      
         Vastustaja: Ministre de l’Intérieur
      
         Eelotsuse küsimused
      
      
                  1.
               
               
                  Kas direktiiviga 2006/42/EÜ (1), direktiiviga 2014/35/EL (2) ja direktiiviga 2014/68/EL (3) ette nähtud ühtlustamine lubab liikmesriikidel nende direktiivide kohaldamisalasse kuuluvate seadmete suhtes ohutusnõudeid kehtestada ning kui jah, siis millistel tingimustel ja millises ulatuses, kui need ohutusnõuded ei eelda nende seadmete muutmist, mis vastavad nende direktiivide nõuetele, nagu näitab neile paigaldatud CE-märgis?
               
            
                  2.
               
               
                  Kas nende direktiividega nõutav ühtlustamine lubab liikmesriikidel sätestada – üksnes nende seadmete kasutamiseks üldkasutatavates hoonetes ja arvestades tuleohutusega seotud erilisi riske – ohutusnõudeid, mis võivad eeldada selliste seadmete muutmist, mis siiski vastavad nende direktiivide nõuetele, nagu kinnitab ka neile paigaldatud CE-märgis?
               
            
                  3.
               
               
                  Kas juhul, kui eelmisele küsimusele vastatakse eitavalt, oleks jaatav vastus võimalik, kui kõnealused ohutusnõuded hakkaksid kehtima esiteks ainult sel puhul, kui samades seadmetes kasutatakse fluoritud kasvuhoonegaaside asemel tuleohtlikke külmaaineid vastavalt eesmärkidele, mida taotletakse Euroopa Parlamendi ja nõukogu 16. aprilli 2014. aasta määrusega (EL) nr 517/2014 fluoritud kasvuhoonegaaside kohta (4), ja teiseks puudutaksid need ohutusnõuded ainult neid seadmeid, mis küll vastavad nende direktiivide nõuetele, kuid ei ole tuleohtlike külmaainete kasutamisel tekkida võivat tuleohtu arvestades sama ohutud nagu hermeetiliselt suletud seadmed?
               
            
         (1)  Euroopa Parlamendi ja nõukogu 17. mai 2006. aasta direktiiv 2006/42/EÜ, mis käsitleb masinaid ja millega muudetakse direktiivi 95/16/EÜ (ELT 2006, L 157, lk 24).
      
         (2)  Euroopa Parlamendi ja nõukogu 26. veebruari 2014. aasta direktiiv 2014/35/EL teatavates pingevahemikes kasutatavate elektriseadmete turul kättesaadavaks tegemist käsitlevate liikmesriikide õigusaktide ühtlustamise kohta (ELT 2014, L 96, lk 357).
      
         (3)  Euroopa Parlamendi ja nõukogu 15. mai 2014. aasta direktiiv 2014/68/EL surveseadmete turul kättesaadavaks tegemist käsitlevate liikmesriikide õigusaktide ühtlustamise kohta (ELT 2014, L 189, lk 164).
      
         (4)  Euroopa Parlamendi ja nõukogu 16. aprilli 2014. aasta määrus (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta (ELT 2014, L 150, lk 195).